КъБР-м и Сабий фондым и тыгъэ
Шэджэм районым хыхьэ Щхьэлыкъуэ къуажэм щыпсэу бынунагъуэшхуэм тыгъэ хуащIащ жэм зэщIэс.
Апхуэдэ саугъэтыр сабии 7-м я анэ ХъутIэ Сэтэней иритащ КъБР-м и Сабий фондым и унафэщI Умэ Светланэ. Абы зэрыжиIамкIэ, Сабий фондым къыбгъэдэкIыу апхуэдэу тыгъэ зыхуащIхэм ящыщу ХъутIэхэ я унагъуэр 50-нэщ.
Жэм зэщIэсыр къащэхуащ КъБР-м и ХеящIэхэм я советым къыбгъэдэкIа мылъкумкIэ. «Республикэм и хеящIэ гупыр фондым иригъэкIуэкI псапащIэ Iуэхухэми игъэзэщIэн хуей программэ щхьэхуэхэми сытым дежи жыджэру хэтщ», — жиIащ Умэ Светланэ.
Апхуэдэ тыгъэм щыгуфIыкIащ ХъутIэхэ я балигъхэри я сабийхэри. Иджы унагъуэм Iэмал яIэ хъуащ мэкъумэш лэжьыгъэм сабийхэр щапIыкIыну, дяпэкIэ а Iуэхум зрагъэужьынымкIи щIэдзапIэфIщ тыгъэ хуащIа жэмыр.
КIарэ Элинэ.
